ASSOSIAATIONEUVOSTON PÄÄTÖS N:o 4/98,

Euroopan yhteisöjen ja niiden jäsenvaltioiden sekä Viron tasavallan välinen assosiaatio,

tehty 4 päivänä marraskuuta 1998,

Viron tasavallan osallistumista yhteisön kulttuurialan ohjelmiin koskevista ehdoista ja edellytyksistä (98/644/EY)

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Viron välisestä assosiaatiosta tehdyn Eurooppa-sopimuksen (1) ja erityisesti sen 108 artiklan,

sekä katsoo, että

Eurooppa-sopimuksen 108 artiklan mukaisesti Viro voi osallistua yhteisön puiteohjelmiin, erityisohjelmiin, hankkeisiin ja muihin yhteisön toimiin muun muassa kulttuurialalla, ja assosiaationeuvosto päättää niistä ehdoista ja edellytyksistä, joilla Viro osallistuu 108 artiklassa tarkoitettuun toimintaan,

ON PÄÄTTÄNYT SEURAAVAA:

1 artikla

Viro osallistuu Euroopan yhteisön Kaleidoskooppi-, Ariane- ja Rafael -ohjelmiin ehdoin ja edellytyksin, jotka vahvistetaan tämän päätöksen erottamattoman osan muodostavissa liitteissä I ja II.

2 artikla

Tätä päätöstä sovelletaan ohjelmien koko keston ajan.

3 artikla

Tämä päätös tulee voimaan sitä päivää seuraavan kuukauden ensimmäisenä päivänä, jona se tehdään.

Tehty Brysselissä 4 päivänä marraskuuta 1998.

Assosiaationeuvoston puolesta

W. SCHÜSSEL

Puheenjohtaja

(1) EYVL L 68, 9.3.1998, s. 3

LIITE I

VIRON TASAVALLAN OSALLISTUMISTA KALEIDOSKOOPPI-, ARIANE- JA RAFAEL -OHJELMIIN KOSKEVAT EHDOT JA EDELLYTYKSET

1. Viro osallistuu, jollei tässä päätöksessä toisin säädetä, kaikkiin Kaleidoskooppi-, Ariane- ja Rafael -ohjelmiin, jäljempänä "ohjelmat", sisältyviin toimiin niiden tavoitteiden, perusteiden, menettelytapojen ja määräaikojen mukaisesti, joista säädetään taide- ja kulttuuritoimintaa koskevasta Euroopan laajuisesta tukiohjelmasta, jäljempänä "Kaleidoskooppi", 29 päivänä maaliskuuta 1996 tehdyssä Euroopan parlamentin ja neuvoston päätöksessä N:o 719/96/EY (1), kirjan ja lukemisen alaa koskevasta kääntämisen kattavasta tukiohjelmasta, jäljempänä "Ariane", 6 päivänä lokakuuta 1997 tehdyssä Euroopan parlamentin ja neuvoston päätöksessä N:o 2085/97/EY (2) sekä kulttuuriperintöä koskevasta yhteisön toimintaohjelmasta, jäljempänä "Rafael", 13 päivänä lokakuuta 1997 tehdyssä Euroopan parlamentin ja neuvoston päätöksessä N:o 2228/97/EY (3).

2. Vaatimukset täyttäviin virolaisiin laitoksiin, järjestöihin ja henkilöihin sovelletaan samoja hakemusten jättämistä, arviointia ja valintaa koskevia ehtoja ja edellytyksiä kuin vaatimukset täyttäviin yhteisön laitoksiin, järjestöihin ja henkilöihin.

3. Ohjelmien yhteisöllisen ulottuvuuden varmistamiseksi Viron ehdottamiin monikansallisiin hankkeisiin ja toimiin on otettava mukaan vähimmäismäärä kumppaneita yhteisön jäsenvaltioista. Tästä vähimmäismäärästä päätetään ohjelmien täytäntöönpanon yhteydessä ottaen huomioon toimien luonne, yksittäisen hankkeen osanottajien määrä ja toimintaan osallistuvien maiden määrä.

4. Viro suorittaa vuosittain Euroopan yhteisöjen yleiseen talousarvioon osuuden, jonka tarkoituksena on kattaa sen osallistumisesta ohjelmiin aiheutuvat kustannukset (katso liite II). Assosiaatiokomitealla on oikeus tarvittaessa tarkistaa tätä rahoitusosuutta.

5. Yhteisön jäsenvaltiot ja Viro tekevät voimassa olevien säännösten puitteissa kaikkensa helpottaakseen tämän päätöksen soveltamisalaan kuuluvaan toimintaan osallistuvien vaatimukset täyttävien henkilöiden vapaata liikkuvuutta ja oleskelua Virossa ja yhteisön jäsenvaltioissa.

6. Viro ja Euroopan yhteisöjen komissio valvovat kumppanuuden perusteella jatkuvasti Viron osallistumista ohjelmiin, sanotun kuitenkaan rajoittamatta komission ja Euroopan yhteisöjen tilintarkastustuomioistuimen velvollisuuksia valvoa ja arvioida ohjelmia Kaleidoskoopista, Arianesta ja Rafaelista tehtyjen päätösten (vastaavasti 8, 8 ja 10 artikla) nojalla. Viro toimittaa komissiolle tarvittavat kertomukset ja osallistuu muihin yhteisön tässä yhteydessä päättämiin erityistoimiin.

7. Viro kutsutaan kaikkia tämän päätöksen täytäntöönpanoa koskevista kysymyksistä järjestettyihin yhteensovittamista käsitteleviin kokouksiin ennen ohjelmakomiteoiden säännöllisiä kokouksia, sanotun kuitenkaan rajoittamatta Kaleidoskooppia koskevan päätöksen 5 artiklassa, Arianea koskevan päätöksen 5 artiklassa ja Rafaelia koskevan päätöksen 7 artiklassa tarkoitettujen menettelyjen noudattamista. Komissio ilmoittaa Virolle näiden säännöllisten kokousten tulokset.

8. Ohjelmia koskevissa hakumenettelyissä, sopimuksissa, kertomuksissa ja muissa hallinnollisissa järjestelyissä käytetään jotakin yhteisön virallisista kielistä.

(1) EYVL L 99, 20.4.1996, s. 20

(2) EYVL L 291, 24.10.1997, s. 26

(3) EYVL L 305, 8.11.1997, s. 31

LIITE II

VIRON TASAVALLAN RAHOITUSOSUUS KALEIDOSKOOPISTA, ARIANESTA JA RAFAELISTA

1. Viron rahoitusosuus kattaa:

- ohjelmista virolaisille osallistujille suoritettavat avustukset tai muun rahoitustuen,

- Euroopan yhteisöjen komissiolle Viron ohjelmiin osallistumisesta aiheutuvat hallinnolliset lisäkustannukset.

2. Ohjelmista virolaisille edunsaajille maksettujen avustusten tai muun rahoitustuen yhteismäärä ei minkään varainhoitovuoden aikana saa ylittää Viron rahoitusosuutta vähennettynä hallinnollisilla lisäkustannuksilla.

Jos Viron Euroopan yhteisöjen yleiseen talousarvioon maksama rahoitusosuus hallinnollisten lisäkustannusten vähentämisen jälkeen on suurempi kuin virolaisten edunsaajien ohjelmista saamien avustusten ja muun rahoitustuen yhteismäärä, komissio siirtää ylijäämän seuraavaan talousarvioon ja vähentää vastaavan määrän Viron seuraavan vuoden rahoitusosuudesta. Jos tällaista ylijäämää on jäljellä ohjelmien päättyessä, sitä vastaava määrä palautetaan Virolle.

3. Kaleidoskooppi

Viron vuotuinen rahoitusosuus on 8 569 ecua vuodesta 1998. Tästä määrästä 561 ecua käytetään kattamaan Viron ohjelmaan osallistumisesta komissiolle aiheutuvat hallinnolliset lisäkustannukset.

4. Ariane

Viron vuotuinen rahoitusosuus on 2 435 ecua vuodesta 1998. Tästä määrästä 160 ecua käytetään kattamaan Viron ohjelmaan osallistumisesta komissiolle aiheutuvat hallinnolliset lisäkustannukset.

5. Rafael

Viron vuotuinen rahoitusosuus on 10 516 ecua vuodesta 1998. Tästä määrästä 688 ecua käytetään kattamaan Viron ohjelmaan osallistumisesta komissiolle aiheutuvat hallinnolliset lisäkustannukset.

6. Yhteisöjen yleiseen talousarvioon sovellettavaa varainhoitoasetusta sovelletaan myös Viron rahoitusosuuden hallintoon.

Tämän päätöksen tultua voimaan ja kunkin vuoden alussa komissio lähettää Virolle pyynnön maksaa sen tämän päätöksen mukaista rahoitusosuutta vastaavat varat.

Rahoitusosuus ilmoitetaan ecuina ja maksetaan komission ecumääräiselle pankkitilille.

Viro maksaa tämän päätöksen mukaisen osuutensa vuotuisista kustannuksista maksupyynnön mukaisesti ja viimeistään kolmen kuukauden kuluttua pyynnön lähettämisestä. Jos osuuden maksu viivästyy, Viro maksaa viivästyskorkoa maksamattomasta määrästä eräpäivästä lähtien. Viivästyskorko on sama kuin Euroopan raha-asiain yhteistyörahaston (ERYR) eräpäivän kuukautena ecumääräisiin toimiinsa soveltama korko korotettuna 1,5 prosenttiyksiköllä.

7. Viro maksaa edellä 3, 4 ja 5 kohdassa tarkoitetut hallinnolliset lisäkustannukset kansallisesta talousarviostaan.

8. Viro maksaa ohjelmiin osallistumisestaan aiheutuvista jäljellä olevista kustannuksista seuraavasti:

8.1 Ariane

Vuonna 1998 1 057,5 ecua kansallisesta talousarviosta ja 1 217,5 ecua sille tulevista Phare-määrärahoista.

8.2 Kaleidoskooppi

Vuonna 1998 6 937 ecua kansallisesta talousarviosta ja 1 071 ecua sille tulevista Phare-määrärahoista.

8.3 Rafael

Vuosina 1998, 1999 ja 2000 8 776 ecua vuodessa kansallisesta talousarviosta ja 1 052 ecua sille tulevista Phare-määrärahoista.

8.4 Phare-ohjelmasta jaettaviin varoihin sovelletaan tavanomaisia Phare-ohjelmointimenettelyjä.